《金华超不群用前韵作诗见赠亦和三首超不群剪发参黄檗 其三》
宋代·释德洪

赤河沙泉自吞吐，北崦疏钟答南坞。凭栏试诵鹏鸟文，洛阳少年亦翘楚。

当时七国犯谋议，睢阳不复闻鼙鼓。时更事往空流水，豪魂英魄知何处。

金华衲子如玉清，温粹愈恭如履虎。明章秀句出仓卒，慷慨山川吊前古。

篇篇秀发春欲酽，便疑造化毫端住。不须众口誇昼公，苕溪君作中兴祖。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。